เปิดซองประมูลข้าวรัฐพบเอกชนเสนอราคาต่ำกว่าตลาดโลก
พาณิชย์เปิดซองประมูลข้าวพบเอกชนเสนอราคาต่ำกว่าตลาดโลกพร้อมเจรจาต่อรองราคาให้ใกล้เคียงกับราคาตลาดได้ ด้าน &#8220;วิจักร&#8221; ปฏิเสธไม่เคยปล่อยข่าวระบายข้าว 2 ล้านตัน ทุบราคาข้าว
23 ก.พ. 2553

พาณิชย์เปิดซองประมูลข้าวพบเอกชนเสนอราคาต่ำกว่าตลาดโลกพร้อมเจรจาต่อรองราคาให้ใกล้เคียงกับราคาตลาดได้ ด้าน “วิจักร” ปฏิเสธไม่เคยปล่อยข่าวระบายข้าว 2 ล้านตัน ทุบราคาข้าว
กระทรวงพาณิชย์ได้เปิดซองประมูลข้าวในสต๊อกรัฐบาล 5 แสนตันหลังจากที่เปิดให้ผู้ส่งออกยื่นซองเสนอราคาในวันที่ 22 ก.พ. โดยมีผู้ยื่นเสนอราคาทั้งสิ้น 11 ราย การเสนอซื้อข้าวหอมปทุมธานี นาปรัง ปีการผลิต 2551 เพื่อส่งออกต่างประเทศ มีผู้เสนอราคาจำนวน 4 ราย ปริมาณรวมทั้งสิ้น 8.21 หมื่นตัน มูลค่ารวม 1,452 ล้านบาท โดยบริษัทที่เสนอราคาสูงที่สุดได้แก่ บริษัท เอเซียโกลเด้นไรซ์ เสนอราคาที่ 1.82 หมื่นบาทต่อตัน ปริมาณ 4.56 หมื่นตัน มูลค่า 830 ล้านบาท ข้าวหอมปทุมธานี นาปี ปีการผลิต 2551/2552 เพื่อส่งออกต่างประเทศ มีผู้เสนอราคาจำนวน 4 ราย ปริมาณรวม 7.39 หมื่นตัน มูลค่ารวม 1,276 ล้านบาท โดยบริษัทที่เสนอราคาสูงสุด ได้แก่ บริษัทโรงสีเอกไรซ์ เสนอที่ราคา 1.85 หมื่นบาทต่อตัน ปริมาณ 7,397 ตัน มูลค่า 136 ล้านบาท จากราคาตลาดปัจจุบันตันละ 2.3 -2.4 หมื่นบาท
ข้าวขาว 5% นาปรังปีการผลิต 2551 เพื่อส่งออกต่างประเทศ มีผู้เสนอราคาจำนวน 8 ราย ปริมาณรวม 3.73 แสนตัน มูลค่ารวม 5,423 ล้านบาท บริษัทที่ให้ราคาสูงสุด คือ บริษัทไทยฟ้า (2511) เสนอราคา 1.49 หมื่นบาทต่อตัน ปริมาณ 6,919 ตัน มูลค่า 103 ล้านบาท ข้าวขาว 5% นาปี ปีการผลิต 2551/2552 เพื่อส่งออก มีผู้เสนอราคาจำนวน 6 ราย ปริมาณรวม 2.85 แสนตัน มูลค่ารวม 4,297 ล้านบาท โดยบริษัทที่เสนอราคาสูงสุด คือ บริษัทซี.พี. อินเตอร์เทรด เสนอราคาที่ 1.55 หมื่นบาทต่อตัน ปริมาณ 4.36 หมื่นตัน มูลค่า 676 ล้านบาท จากราคาตลาดตันละ 1.68-1.69 หมื่นบาท
นายวิจักร วิเศษน้อย อธิบดีกรมการค้าต่างประเทศ เปิดเผยภายหลังการเป็นประธานเปิดซองเสนอราคาซื้อข้าวสาร ว่า หลังจากนี้ในวันที่ 24 ก.พ. จะมีการเรียกผู้เสนอราคาผ่านเกณฑ์มาเจรจาต่อรองราคา ซึ่งคาดว่าหากเอกชนสนใจจริงๆ ก็จะสามารถให้ราคาสูงขึ้นมาจากราคาที่เสนอได้ เนื่องจากมีหลายองค์ประกอบเข้ามาเป็นปัจจัยทำให้เอกชนเสนอราคาในระดับที่ไม่สูงมากนัก โดยมีการตั้งเกณฑ์ราคา ค่าค้ำประกันซอง 2% ของมูลค่าข้าวที่เสนอ แต่ภายหลังจากการเสนอราคาแล้ว ก็สามารถต่อรองราคาให้ขึ้นมาอยู่ในระดับใกล้เคียงกับราคาตลาดมากที่สุด
สำหรับขั้นตอนต่อไปจะรวบรวมข้อมูลการเจรจาต่อรองทั้งหมดเสนอต่อนางพรทิวา นาคาศัย รมว.พาณิชย์ เพื่อเสนอต่อไปยังคณะกรรมการนโยบายข้าวแห่งชาติ (กขช.) และนำเสนอต่อที่ประชุมคณะรัฐมนตรี (ครม.)ให้พิจารณาอีกครั้ง หากครม.เห็นว่าราคาอยู่ในเกณฑ์ที่ควรขายก็จะขาย แต่ถ้าราคาไม่ดีก็จะไปยกเลิกการประมูลในขั้นตอนนั้น
นายวิจักร กล่าวว่า สำหรับกรณีที่มีข่าวว่าจะมีการระบายข้าวจำนวน 2 ล้านตันนั้น หากจะมีการตั้งคณะกรรมการเข้าสอบก็พร้อมที่ชี้แจงข้อมูล และยืนยันได้ว่าข่าวไม่ได้ออกมาจากอธิบดี ซึ่งการประกาศระบายข้าวในลักษณะดังกล่าว ส่งผลกระทบต่อราคาในตลาดอย่างแน่นอน และถือเป็นการกดดันราคาข้าว เพราะทุกครั้งที่มีการเปิดประมูลข้าวราคาก็จะอ่อนตัวลงอยู่แล้ว รวมทั้ง จะทำให้การระบายข้าวเป็นไปได้ยากขึ้น ซึ่งขณะนี้รัฐต้องแบกรับภาระค่าใช้จ่ายในการจัดเก็บสต็อกข้าวเป็นจำนวนเงินกว่าปีละ 2,000 ล้านบาท รวมดอกเบี้ยด้วยคิดเป็น 5,000 ล้านบาท
ข่าวดังกล่าวตามที่ปรากฏอยู่ในสำนักข่าวบลูมเบิร์กไม่ได้ออกมาจากปากอธิบดีอย่างแน่นอน ซึ่งในวันที่แถลงข่าวได้แจ้งว่าจะมีการเปิดประมูลข้าวจำนวน 5 แสนตัน หากจะมีคณะกรรมการที่สอบข้อมูลก็พร้อมชี้แจง และสำนักข่าวดังกล่าวได้โทรศัพท์มาขอโทษแล้ว” นายวิจักร กล่าว
นายชาญชัย รักษ์ธนานนท์ นายกสมาคมโรงสีข้าวไทย กล่าวว่า การที่รัฐบาลจะตั้งคณะกรรมการเข้ามาตรวจสอบการปล่อยข่าวระบายข้าวนั้น เป็นเรื่องที่สมควรทำ เพราะสร้างความเสียหายต่อตลาดทั้งโลก รวมทั้งตลาดสินค้าเกษตรล่วงหน้า เนื่องจากไทยเป็นผู้ส่งออกข้าวรายใหญ่ของโลก การประกาศออกไปส่งผลให้บางประเทศประกาศลดราคาข้าวลง เช่น ปากีสถาน ลดราคาข้าวขาวและข้าวนึ่งลง 30-50 เหรียญสหรัฐ เป็นต้น